VDSS Sklep Psp 221/2020
Sodna praksa Višjega delovnega in socialnega sodišča, 2020-10-28

mag. Lilijana Strban (preds.), Edo Škrabec (poroč.), Nada Perič Vlaj

Zoper pravnomočno sodbo ni rednega pravnega sredstva.

Pritožbi se zavrneta in se potrdita sklepa sodišča prve stopnje z dne 10. 8. 2020 in z dne 11. 8. 2020.

1. Sodišče prve stopnje je z izpodbijanima sklepoma zavrglo pritožbi tožnice, obe vloženi 2. 7. 2020.

2. Zoper navedena sklepa je pritožbi vložila tožnica. V zvezi s sklepom z dne 10. 8. 2020 navaja, da iz obrazložitve izhaja, da pritožba zoper sodbo sodišča II. stopnje ni dovoljena in da je postopek pravnomočno končan. Tožnica se ne strinja niti s prvostopenjsko niti z drugostopenjsko sodbo, saj ni dobila vsebinskih odgovorov na zastavljena vprašanja. Zaradi tega so ji kršene njene pravice. V pritožbi zoper sklep z dne 11. 8. 2020 pa navaja, da je bila njena pritožba zavržena iz razloga, ker naj bi bila pritožba vložena prepozno. Tožnica pojasnjuje, da je napisala napačno številko dokumenta zoper katerega je vložila pritožbo. Pritožba se je namreč nanašala na sklep, ki ga je tožnica prejela 19. 6. 2020. Pritožba je bila v tem primeru poslana pravočasno.

4. Po preizkusu zadeve pritožbeno sodišče ugotavlja, da je sodišče prve stopnje razčistilo dejstva, bistvena za odločitev v zadevi ter tudi pravilno odločilo. Pri tem ni zagrešilo kršitev, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju: ZPP)

V zvezi s pritožbo vloženo zoper sklep V Ps 630/2019 z dne 10. 8. 2020

5. Iz dokumentacije v spisu je razvidno, da je sodišče prve stopnje s sodbo opr. št. V Ps 630/2019 z dne 17. 12. 2019 zavrnilo tožničin tožbeni zahtevek na odpravo izpodbijanih odločb tožene stranke ter da se ugodi tožničini zahtevi za razveljavitev ali spremembo dokončne odločbe št. ... z dne 22. 4. 2014 in sicer po določbi 183. člena ZPIZ-2. Tožnica je zoper navedeno sodbo vložila pritožbo, ki pa je bila s sodbo pritožbenega sodišča opr. št. Psp 88/2020 z dne 29. 4. 2020 zavrnjena. Odločitev je postala pravnomočna. Tožnica je 26. 5. 2020 zoper navedeno sodbo vložila ugovor, ki ga je sodišče prve stopnje štelo kot pritožbo in jo s sklepom opr. št. V Ps 630/2019 z dne 27. 5. 2020 zavrglo. Tožnica je nato iz istih razlogov ponovno vložila pritožbo zoper odločitev pritožbenega sodišča pod opr. št. Psp 88/2020 z dne 29. 4. 2020.

6. Kot to pravilno poudarja sodišče prve stopnje, zoper pravnomočno sodbo ni rednega pravnega sredstva. Skladno s prvim odstavkom 333. člena ZPP se namreč pritožba lahko vloži le zoper sodbo izdano na prvi stopnji. Tožnica je redno pravno sredstvo (pritožbo) že izkoristila in ji je bila v zvezi z njo tudi že izdana drugostopenjska sodba opr. št. Psp 88/2020 z dne 29. 4. 2020. Ker ponovna pritožba zoper pravnomočno sodbo ni dovoljena, jo je sodišče prve stopnje skladno s 352. členom ZPP utemeljeno kot nedovoljeno zavrglo.

V zvezi s pritožbo zoper sklep opr. št. V Ps 630/2019 z dne 11. 8. 2020

7. Tožnica je pritožbo vložila tudi zoper sklep V Ps 630/2019 z dne 27. 5. 2020. Navedeni sklep je bil tožnici vročen 1. 6. 2020, kar je razvidno iz povratnice v spisu. Tožničina pritožba, ki jo je vložila 2. 7. 2020, je bila tako vložena po izteku zakonsko določenega 15-dnevnega roka, zato jo je sodišče prve stopnje utemeljeno na podlagi 352. člena ZPP, kot prepozno vloženo, zavrglo. Tožnica šele v pritožbi navaja, da naj bi prišlo do pomote glede datuma, kar pa na rešitev zadeve v pritožbenem postopku ne vpliva.

8. Glede na navedeno je pritožbeno sodišče na podlagi 2. točke 365. člena ZPP pritožbi tožnice kot neutemeljeni zavrnilo in potrdilo oba izpodbijana sklepa sodišča prve stopnje.

Zakon o pravdnem postopku (1999) - ZPP  - člen 333, 333/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.